Illum, il-Kummissarju għall-Kummerċ Cecilia Malmström, flimkien mal-Prim Ministru Awstraljan Malcolm Turnbull u l-Ministru għall-Kummerċ Awstraljan Steven Ciobo uffiċjalment fetħu negozjati għal ftehim kummerċjali komprensiv u ambizzjuż bejn l-UE u l-Awstralja fil-kapitali Awstraljana Canberra. L-għan tan-negozjati huwa li jitneħħew l-ostakli għall-kummerċ tal-oġġetti u s-servizzi, jinħolqu opportunitajiet għal kumpaniji żgħar u kbar, kif ukoll jiġu stabbiliti regoli ambizzjużi f'konformità ma' ftehimiet kummerċjali oħra tal-UE, u b'hekk jingħata kontribut għat-tiswir tal-kummerċ globali. Il-ftuħ tat-taħditiet mal-Awstralja huwa parti mill-aġenda tal-UE għal kummerċ miftuħ u ġust. Huwa jsegwi l-konklużjoni ta' negozjati li saru mal-Ġappun is-sena l-oħra u mal-Messiku din ir-rebbiegħa, kif ukoll id-dħul fis-seħħ tal-ftehim kummerċjali bejn l-UE u l-Kanada f'Settembru tas-sena l-oħra. Il-ftehim futur bejn l-UE u l-Awstralja se jkompli jikkonsolida l-impenn tal-UE fir-reġjun tal-Asja-Paċifiku. Il-Kummissarju għall-Kummerċ Cecilia Malmström qalet: “Ninsab ħerqana li nżid l-Awstralja maċ-ċirklu dejjem jespandi tagħna ta' sħab kummerċjali li jaħsbuha bl-istess mod. Fi żminijiet diffiċli, inqawwu qalbna meta naraw li l-Awstralja tikkondividi l-impenn tagħna lejn aġenda kummerċjali pożittiva, u lejn l-idea li ftehimiet kummerċjali tajbin huma vantaġġużi għaż-żewġ naħat. Ir-riżultat tan-negozjati tagħna se jkun ftehim li joffri benefiċċji ċari, kemm għall-UE kif ukoll għall-Awstralja. Dan se jagħti spinta lill-opportunità ekonomika għan-negozji, kemm kbar kif ukoll żgħar, u joħloq l-impjiegi.” Wara d-dikjarazzjoni tal-lum, l-ewwel sessjoni formali ta' taħditiet bejn it-timijiet ta' negozjaturi tan-naħat rispettivi se sseħħ fi Brussell mit-2 sas-6 ta' Lulju. L-Awstralja hija waħda mill-iktar ekonomiji żviluppati li qed jikbru malajr. Dan l-aħħar, hija nnegozjat is-Sħubija Trans-Paċifika Komprensiva u Progressiva (CPTPP) ma' 10 pajjiżi oħra fir-reġjun tal-Paċifiku. Il-ftehim futur bejn l-UE u l-Awstralja se jippermetti lill-kumpaniji Ewropej jikkompetu fuq livell indaqs ma' negozji minn dawk il-pajjiżi li l-Awstralja diġà għandha ftehimiet kummerċjali magħhom. L-UE diġà hija t-tieni l-ikbar sieħeb kummerċjali tal-Awstralja. Il-kummerċ bilaterali tal-oġġetti bejn l-UE u l-Awstralja żdied b'mod kostanti f'dawn l-aħħar snin u s-sena l-oħra laħaq kważi €48 biljun. Is-setturi li jiffurmaw parti kbira mill-esportazzjonijiet tal-UE lejn l-Awstralja huma l-apparat tat-trasport, il-makkinarju u t-tagħmir, il-prodotti kimiċi, l-ikel u s-servizzi. In-negozju bilaterali tas-servizzi huwa ta' madwar €28 biljun. Il-ftehim jista' jżid il-kummerċ fil-merkanzija u fis-servizzi bejn iż-żewġ sħab b'iktar minn terz. L-informazzjoni dwar in-negozjati, inkluża skeda informattiva, eżempji ta' esportaturi żgħar, statistika u materjal ieħor, hija disponibbli onlajn. Iż-żjara tal-Kummissarju Malmström fl-Awstralja Matul iż-żjara tagħha fl-Awstralja, il-Kummissarju se tiltaqa' wkoll mal-Gvernatur Ġenerali tal-Awstralja Peter Cosgrove; mal-Ministru għall-Affarijiet Barranin, Julie Bishop; mal-Ministru għall-Agrikoltura, David Littleproud; kif ukoll ma' membri tal-oppożizzjoni. Illum, hija qed tagħti l-Lekċer Schuman 2018 fl-Università Nazzjonali Awstraljana, bit-titlu UE-Awstralja: Alleanza Globali għall-Kummerċ. Il-Kummissarju Malmström qed tipparteċipa f'diskussjoni madwar mejda ma' negozji Awstraljani u se tiltaqa' ma' negozji Ewropej attivi fl-Awstralja. Flimkien mal-Ambaxxatur tal-UE Michael Pulch, il-Kummissarju se jkollha wkoll l-opportunità li tiltaqa' ma' membri tas-soċjetà ċivili Awstraljani, inklużi rappreżentanti minn organizzazzjonijiet tal-klima u tad-drittijiet tal-bniedem, trejdjunjins, u istituzzjonijiet akkademiċi. Waqt li tkun Sydney nhar it-Tlieta, hija se żżur il-kwartieri ġenerali ta' Cicada Innovations, inkubatur tan-negozji ġodda b'teknoloġija avvanzata, fejn se tiltaqa' ma' negozji ġodda involuti f'oqsma bħar-robotika, il-ġenerazzjoni li jmiss ta' teknoloġija Wi-Fi, u provvisti mediċi. Wara ż-żjara tagħha fl-Awstralja, il-Kummissarju Malmström se tmur Wellington, fejn se tniedi negozjati kummerċjali bejn l-UE u New Zealand nhar il-Ħamis ta' din il-ġimgħa (il-21 ta' Ġunju). Sfond Fit-22 ta' Mejju, il-Kunsill tal-Unjoni Ewropea adotta d-deċiżjoni li jawtorizza l-ftuħ ta' negozjati għal ftehim kummerċjali bejn l-UE u l-Awstralja. Sa issa, ir-relazzjonijiet kummerċjali u ekonomiċi bejn l-UE u l-Awstralja kienu qed iseħħu taħt il-Qafas ta' Sħubija UE-Awstralja tal-2008. Għal Aktar Informazzjoni Vidjow u ritratti miż-żjara, inklużi konferenza stampa, laqgħat u żjarat lil kumpaniji In-negozjati kummerċjali UE-Awstralja - Sit web apposta Skeda informattiva Stejjer tal-esportaturi